TEE


ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΑΣ

26 Σεπτεμβρίου 2018
Ανοιχτή διαβούλευση για τη νέα Τεχνική Οδηγία για τους Υαλοπίνακες Ασφαλείας
Το Τεχνικό Επιμελητήριο Ελλάδας (ΤΕΕ) ανέλαβε την πρωτοβουλία για τη σύνταξη Τεχνικής Οδηγίας (Τ.Ο.Τ.Ε.Ε.) για τους υαλοπίνακες ασφαλείας και για την οποία ανακοινώνει σήμερα τη διεξαγωγή ανοιχτής διαβούλευσης. Το κείμενο του σχεδίου της ΤΟΤΕΕ είναι ανηρτημένο στην ειδική ιστοσελίδα του ΤΕΕ:

http://web.tee.gr/diavoulefsi-totee-yalopinakon/
και η διαβούλευση ξεκίνησε και θα ολοκληρωθεί την Τρίτη 2 Οκτωβρίου 2018.

Το ΤΕΕ – ως Τεχνικός Σύμβουλος της Πολιτείας – έχει συνδράμει καθοριστικά σε ανάλογα θέματα που αφορούν στον κτιριακό τομέα, τα έργα υποδομής αλλά και την ενεργειακή αποδοτικότητα στη χώρα μας, όπως οι ΤΟΤΕΕ για τα κτίρια, η νέα ΤΟΤΕΕ Οδοφωτισμού, το Παρατηρητήριο Ενέργειας του ΤΕΕ, η λειτουργία του ως Εθνικός Συντονιστής του Συμφώνου των Δημάρχων για την Ενέργεια και την Κλιματική Αλλαγή. Η αναγκαιότητα εκπόνησης της νέας ΤΟΤΕΕ «Υαλοπινάκων Ασφαλείας» προκύπτει από τις επιστημονικές, τεχνικές, περιβαλλοντικές, και οικονομικές πτυχές που συνδέονται με την τέχνη και την επιστήμη του μηχανικού ειδικά στον τομέα των υλικών και των σύγχρονων εξελίξεων στη δόμηση. Η επικείμενη έκδοσή της, μέσα στον Οκτώβριο, συνδέεται με την συνεχή προσπάθεια του ΤΕΕ για βελτίωση των διαδικασιών στη διαδικασία παραγωγής δημόσιων και ιδιωτικών έργων και μπορεί να συσχετιστεί τόσο με τα προγράμματα εξοικονόμησης ενέργειας και τον ΚΕΝΑΚ όσο και με τον νέο κανονισμό πυροπροστασίας.

Ο Πρόεδρος του ΤΕΕ Γιώργος Στασινός, δήλωσε:

«Το ΤΕΕ ανέλαβε πρωτοβουλία για την έκδοση νέας Τεχνικής Οδηγίας για τους υαλοπίνακες ασφαλείας, προκειμένου να προωθήσουμε την ασφάλεια των κατασκευών και την ποιότητα στη δόμηση τόσο για τα δημόσια όσο και για τα ιδιωτικά έργα. Πιστεύω ότι με την νέα αυτή ΤΟΤΕΕ για τους υαλοπίνακες βρισκόμαστε στην ευρωπαϊκή πρωτοπορία, καθώς μια τέτοια ολοκληρωμένη προσπάθεια σπανίζει στις άλλες εθνικές νομοθεσίες. Παράλληλα ενισχύει το ρόλο του μηχανικού σε ολόκληρη τη διαδικασία παραγωγής έργων»

Η νέα Τεχνική Οδηγία TEE (TOTEE) έχει ως κύριο αντικείμενο την παροχή ενός συνοπτικού και όσο το δυνατόν πληρέστερου οδηγού αναφορικά με τους υαλοπίνακες ασφαλείας. Η ΤΟΤΕΕ απευθύνεται ενδεικτικά και όχι περιοριστικά σε:

· Μηχανικούς, μελετητές, στελέχη, εγκαταστάτες.

· Εμπόρους υαλοπινάκων, μεταποιητές υαλοπινάκων, υαλοθέτες.

· Φορείς Δημόσιου Τομέα

σχετικά με τις δραστηριότητές τους που αφορούν μελέτη, εφαρμογή, παραλαβή και επίβλεψη εγκατάστασης υαλοπινάκων ασφαλείας.

· Βασικός στόχος της είναι να αποτελέσει ένα εύχρηστο μεθοδολογικό εργαλείο για όλους τους συντελεστές που συνεργάζονται για την υλοποίηση ενός έργου υαλοπινάκων. Πιο συγκεκριμένα, η παρούσα ΤΟΤΕΕ περιλαμβάνει:

· αναφορά στις απαιτήσεις πιστοποίησης

· ολοκληρωμένη αναφορά στα ευρωπαϊκά και εθνικά πρότυπα εν ισχύ,

· ενδεικτικό περιεχόμενο τεχνικού φακέλου ανά κατηγορία επίδοσης 

και

· περιγραφές των διαφόρων τύπων υαλοπινάκων και των τεχνικών απαιτήσεων.

Η νέα  ΤΟΤΕΕ κρίθηκε αναγκαία, καθώς καλύπτει πεδία ενδιαφέροντος σχετικά με τους υαλοπίνακες ασφαλείας για τα οποία δεν διατίθεται, προς το παρόν, άλλη σχετική αναφορά. Βασίζεται σε και δεν αντίκειται με τα Εθνικά Πρότυπα (Εθνικές Τεχνικές Προδιαγραφές) όπως ισχύουν σήμερα:

· ΕΛΟΤ ΤΠ 1501-03-08-07-01: 2009, Μονοί και πολλαπλοί εν επαφή υαλοπίνακες

· ΕΛΟΤ ΤΠ 1501-03-08-07-02: 2009, Διπλοί υαλοπίνακες με ενδιάμεσο κενό

· ΕΛΟΤ ΤΠ 1501-03-08-07-02: 2009, Πυράντοχοι υαλοπίνακες – Πυράντοχοι τοίχοι με υαλότουβλα

· ΕΛΟΤ ΤΠ 1501-03-08-09-00: 2009, Υαλόθυρες από γυαλί ασφαλείας

και με λοιπά εν ισχύ Εθνικά ή Ευρωπαϊκά Πρότυπα (βλέπε Παράρτημα I της παρούσας), 

και κατά περιπτώσεις λειτουργεί συμπληρωματικά με αυτά. Ωστόσο, δεν υποκαθιστά την ολοκληρωμένη μελέτη που πρέπει να γίνεται από τους κατά τον νόμο υπεύθυνους τεχνικούς επιστήμονες για κάθε έργο. Από την νέα ΤΟΤΕΕ εξαιρούνται εφαρμογές υαλοπινάκων με κύριο κριτήριο επιλογής την επίδοση σε θερμομόνωση ή/και σε ηχομείωση.

Συνοπτικά, η νέα ΤΟΤΕΕ περιλαμβάνει τα εξής κεφάλαια:

1. ΣΚΟΠΟΣ

2. ΑΝΑΦΟΡΕΣ

3. ΟΡΟΙ ΚΑΙ ΟΡΙΣΜΟΙ

3.1 ΥΑΛΟΠΙΝΑΚΕΣ ΑΣΦΑΛΕΙΑΣ

3.1.1. Θερμικά σκληρυμένος υαλοπίνακας (Thermally toughened glass) (ΕΛΟΤ EN 12150-1:2016)

3.1.2. Ενισχυμένος θερμικά υαλοπίνακας (Heat strengthened glass) (ΕΛΟΤ ΕΝ 1863-1:2012)

3.1.3. Yυαλοπίνακας πολλαπλών στρώσεων (Laminated Glass) (ΕΛΟΤ ΕΝ 12543-1:2011)

4. Η ΑΞΙΟΛΟΓΗΣΗ ΤΗΣ ΠΟΙΟΤΗΤΑΣ ΤΩΝ ΥΑΛΟΠΙΝΑΚΩΝ ΑΣΦΑΛΕΙΑΣ ΣΥΜΦΩΝΑ ΜΕ ΤΟΝ ΚΑΝΟΝΙΣΜΟ 305/2011

4.1. Η ΔΗΛΩΣΗ ΕΠΙΔΟΣΕΩΝ (DECLARATION OF PERFORMANCE – DoP)

4.2. AΞΙΟΛΟΓΗΣΗ ΚΑΙ ΕΠΑΛΗΘΕΥΣΗ ΤΗΣ ΣΤΑΘΕΡΟΤΗΤΑΣ ΤΗΣ ΕΠΙΔΟΣΗΣ

4.2.1. Συστήματα αξιολόγησης και επαλήθευσης της σταθερότητας της επίδοσης

4.2.2. Οργανισμοί που εμπλέκονται  στην αξιολόγηση και την επαλήθευση της σταθερότητας της επίδοσης

4.3. ΔΗΛΩΣΗ ΕΠΙΔΟΣΕΩΝ ΚΑΙ ΣΗΜΑΝΣΗ CE
4.3.1. Περιεχόμενο δήλωσης επιδόσεων

4.3.2. Παροχή της δήλωσης επιδόσεων

4.3.3. Γενικές αρχές και χρήση της σήμανσης CE

5. ΚΑΤΑΡΤΙΣΗ ΤΕΧΝΙΚΩΝ ΠΡΟΔΙΑΓΡΑΦΩΝ

6. ΔΙΑΔΙΚΑΣΙΑ ΑΠΟΔΟΧΗΣ, ΠΑΡΑΛΑΒΗΣ ΚΑΙ ΕΛΕΓΧΟΥ ΥΑΛΟΠΙΝΑΚΩΝ ΣΤΟ ΕΡΓΟΤΑΞΙΟ (ΠΡΩΤΟΚΟΛΛΟ ΠΑΡΑΔΟΣΗΣ)

7. ΥΠΟΧΡΕΩΣΕΙΣ ΤΩΝ ΟΙΚΟΝΟΜΙΚΩΝ ΦΟΡΕΩΝ

7.1. Υποχρεώσεις κατασκευαστών

7.2. Εξουδιοδοτημένοι αντιπρόσωποι

7.3. Εισαγωγείς

7.4. Διανομείς

7.5. Περιπτώσεις στις οποίες οι υποχρεώσεις των κατασκευαστών εφαρμόζονται στους εισαγωγείς και στους διανομείς

7.6. Αναγκαία προσόντα των εμπλεκόμενων επαγγελματιών

Δελτίο Τύπου  

